Phiyega van dwarsboming van die gereg aangekla | Maroela Media
Riah Phiyega, die nasionale polisiekommissaris, is van dwarsboming van die gereg aangekla omdat sy na bewering ŉ senior polisiebeampte in kennis gestel het oor ŉ ondersoek teen hom dat hy vermoedelik omkoopgeld van ŉ krimineel ontvang het.
The Star het Vrydag berig Phiyega ontken dat sy die betrokke beampte vooraf ingelig het oor die ondersoek teen hom. Sy het aangevoer die beampte het self van die ondersoek uitgevind toe die Demokratiese Alliansie (DA) ŉ vraag oor die ondersoek in die parlement gevra het.
Phiyega het gesê dit is interessant dat die beweringe teen haar deur anonieme mense gemaak is, kort nadat sy besluit het om die waarnemende hoof van misdaadintelligensie, generaal-majoor Chris Ngcobo, op spesiale verlof te sit hangende ŉ ondersoek oor onregmatighede met sy kwalifikasies. Lees meer hier.
Sy het aan die koerant gesê sy is nog nie amptelik ingelig oor die saak teen haar nie, maar is bewus van die gerugte. Die saak is by die Onafhanklike Polisie-ondersoekdirektoraat (Opod) ingedien, wat sal besluit of Phiyega vervolg gaan word.
Intussen het Phiyega in ŉ verklaring gesê die bewerings is van mense wat haar wil “diskrediteer” en dat niks daarvan sal kom nie. “Julle kan so hard probeer as wat julle wil, julle sal nie daarin slaag nie. Geen modder wat na my kant toe gegooi word sal vassit nie,” het sy gesê. “Ek bly vasbeslote dat niks, absoluut niks, my of my span sal ontmoedig om die SA Polisiediens, veral die misdaadintelligensie-afdeling, weer op te bou nie.”
dwarsboming van die gereg nasionale polisiekommissaris Riah Phiyega skors
Kar ry vier mense in Vanderbijlpark raak